**»Kapitalizma ne bomo obnavljali…«**

**Krajevna knjižnica Mokronog, 5. oktober 2023**

Dogodek je potekal v sodelovanju Knjižnice Pavla Golie Trebnje in Dolenjskega muzeja Novo mesto.

Knjižničarka Patricija Tratar je zbrane pozdravila, v nadaljevanju pa je prisotnim namenil nekaj besed tudi mag. Franc Glušič, župan Občine Mokronog-Trebelno, saj je dogodek potekal s sofinanciranjem občine.

Knjižničarka Irena Palčar je v uvodu prebrala pesem Ivana Gregorčiča »Sredi te moje doline«.

Zatem pa je kustosinja zgodovinarka Dolenjskega muzeja Novo mesto Marjeta Bregar izvedla predavanje o lokalnih spomenikih kulturne dediščine z naslovom »Kapitalizma ne bomo obnavljali…«, v katerem je še posebej izpostavila, kaj se je s spomeniki dogajalo v času druge svetovne vojne. Nanizala je številne obletnice, ki jih v kraju obeležujejo v letošnjem letu, med drugim se je dotaknila tudi 80. obletnice nemškega bombardiranja Mokronoga, ki je potekala ravno na dan predavanja. Fotograf Maksimilijan Zupančič-Milijan, ki se je takrat nahajal v Mokronogu, je posnel večje število fotografij žalostnega dogodka za prebivalce in kraj, ki jih danes hrani Muzej novejše in sodobne zgodovine Slovenije. Predavateljica je orisala poškodbe, nastale zaradi bombnega napada na mokronoških cerkvah in požig gradu ter usnjarne s strani partizanske vojske, predstavila kapitulacijo Italije, ustanovitev 12. partizanske brigade, ureditev ter odkritje spomenikov NOB na ruševinah gradu (danes pred Kulturnim domom) ter na pokopališču v povojnih letih. Prisotne je seznanila tudi z zgodovino Strelovega turna, Vile Vere, obeležja v spomin na vojno za Slovenijo, kapelice pri pokopališču ter trške ploščadi s fontano in škrati Mokronožci.

Spomine Slavke Šinigoj na bombni napad je prebrala Irena Palčar, Patricija Tratar pa je predstavila projekt Mokronoške znamenitosti na QR kodah.

Udeleženec predavanja Anton Gole je prisotnim povedal svoje doživetje nemškega bombardiranja.

Za zaključek smo poslušali še deklamacijo pesmi Vide Brest, posvečene prvim ubitim talcem v Mokronogu.

Marjeta BREGAR